Tiedote 3.9.2015

 **Digitaalinen rakennusala - seminaari
perjantaina 16.10 klo 9 - 12 Scandic hotel Rosendahl, Tampere**

**Digitalisaation vaikutukset suunnitteluun, rakentamiseen ja ylläpitoon - Miten tulevaisuuden kilpailukyky ja tuottavuus luodaan?**

Digitalisaatio rakennusalalla tarkoittaa esimerkiksi tietomallintamista ja sen pohjalta syntyvien mallien sisältämän tiedon hyödyntämistä rakennushankkeen suunnittelusta rakentamiseen ja tämän jälkeen rakennuksen käytössä ja ylläpidossa sen koko elinkaaren ajan. Käytäntö on kuitenkin osoittanut, että tietomalleja ja niiden sisältämää arvokasta tietoa käytetään ja hyödynnetään ensisijaisesti vain suunnittelu- ja rakentamisvaiheessa, mutta ei rakennuksen käyttö- ja ylläpitovaiheessa, joten digitalisaation huikea potentiaali tuottavuuden ja kilpailukyvyn kehittäjänä jää suurelta osin hyödyntämättä.

Mistä tämä johtuu? Kuinka rakennuksen koko elinkaareen liittyvät eri toimijat ja käyttäjäryhmät; suunnittelijat, urakoitsijat, materiaalivalmistajat, viranomaiset, kiinteistöjen omistajat, tilaajat, ylläpitäjät ja käyttäjät saadaan hyödyntämään arvokasta digitaalista tietoa? Mikä on mallintamisen tulevaisuus ja vaikutus Suomen kilpailukykyyn? Mitä tapahtuu, jos emme ole mukana kehityksessä? Karkaako mallinnustyö muualle? Onko Suomi putoamassa tietomallinnuksen edelläkävijän paikalta perässähiihtäjän rooliin?

Muun muassa näihin päivän polttaviin kysymyksiin paneudumme Cad-Q Päivien yhteydessä pidettävässä rakennusalan digitalisaatiota käsittelevässä foorumissa. Tilaisuuden avaa rakennusneuvos **Teppo Lehtinen** Ympäristöministeriön rakennetun ympäristön osastolta, jonka jälkeen maamme kokenein ja tunnetuin tietomallinnuksen asiantuntija professori **Arto Kiviniemi** valottaa tietomallinnuksen tilan ja suunnan globaalilla tasolla, ja haastaa joukon merkittäviä rakennusalan vaikuttajia keskusteluun alan tulevaisuudesta. Tilaisuuden puheenjohtajana toimii A-Insinöörit Oy:n toimitusjohtaja, tekniikan tohtori **Jyrki Keinänen**. Seminaari on rakennettu siten, että kaikki paikallaolijat pääsevät osallistumaan keskusteluun ja esittämään kysymyksiään panelisteille.

Seminaari on osa **Cad-Q Päivät 2015** tilaisuutta, joka pidetään Tampereen Scadic Rosendahlissa 15.-16.lokakuuta. Cad-Q Päivillä on nähvissä ja kuultavissa viimeisintä tietoa suunnittelun, tietomallinnuksen (BIM) ja tuotteen elinkaarenhallinnan (PLM) uusimmista, tehokkaimmista työtavoista ja teknologioista. Lisätietoa tapahtumasta [www.cad-q-event.fi](http://www.cad-q-event.fi).

**Lisätietoja:**
Kai Helistén, toimitusjohtaja, Cad-Q, kai.helisten@cad-q.fi, 0400 430 893
Lotta Järvi, markkinointipäällikkö, Cad-Q, lotta.jarvi@cad-q.fi, 040 542 9359 (kuvat, Cad-Q Päivät)

■■ Professori **Arto Kiviniemi** toimii digitaalisen arkkitehtisuunnittelun professorina Liverpoolin yliopistossa. Hän on kansainvälisesti yksi johtavista tietomallintamisen asiantuntijoista, ja hänellä on yli 40 vuoden kokemus rakennusalalta. Koulutukseltaan Kiviniemi on arkkitehti ja hän on väitellyt tohtoriksi Stanfordin yliopiston Civil and Environmental osastolla vuonna 2005.

■■ Rakennusneuvos **Teppo Lehtinen** toimii ympäristöministeriössä rakentamisen ryhmän päällikkönä. Hänen vastuualueensa tehtäviin kuuluvat mm. rakennusten energiatehokkuus,terveellisyys ja rakennusfysiikka, rakenteellinen turvallisuus, rakenteellinen paloturvallisuus, korjausrakentaminen ja ylläpito, rakennustuotteet ja niiden hyväksyntä. Koulutukseltaan hän on tekniikan lisensiaatti.

■■ **■■** Tekniikantohtori **Jyrki Keinänen** on A-Insinöörit Oy:n toimitusjohtaja ja partneri. Hänellä lähes 30 vuoden monipuolinen kokemus rakennusprojektien johtamisesta, konsultoinnista ja kehittämisestä sekä kotimaassa että kansainvälisesti. Hän on viime vuosina ollut rohkeasti tuomassa uusia toimintamalleja suomalaiseen rakentamiseen.

■■ **Cad-Q** on pohjoismaiden johtava suunnittelu- ja tiedonhallintajärjestelmien toimittaja. Ratkaisumme kattavat CAD-, BIM-, PLM- ja niitä tukevien IT-järjestelmien kaikki osa-alueet. Asiakkaamme toimivat valmistavan teollisuuden, prosessi- ja laitosteollisuuden, rakennusteollisuuden, kiinteistöhallinnan ja -johtamisen sekä julkisen sektorin aloilla. Vuonna 1989 perustetussa Cad-Q:ssa työskentelee tällä hetkellä lähes 300 ammattilaista Suomessa, Ruotsissa, Norjassa, Tanskassa ja Iso-Britanniassa. Kuulumme Pohjoismaiseen, Tukholman pörssissä listattuun Addnode IT-konserniin. [www.cad-q.fi](http://www.cad-q.fi), [www.addnode.com](http://www.addnode.com).